ግብጽ የህዳሴ ግድብን ጉዳይ ወደ ፀጥታው ምክር ቤት መውሰዷን እንደማትቀበል ሱዳን ገለፀች
አዲስ አበባ፡- (ኤፍ ቢ ሲ) ግብጽ የታላቁ የኢትዮጵያ ህዳሴ ግድብ ጉዳይ በድርድር ሂደት ላይ እያለ ጉዳዩን ወደ ተባበሩት መንግስታት ድርጅት የፀጥታው ምክር ቤት መውሰዷን እንደማትቀበል ሱዳን ገለፀች።
የሱዳን የውጭ ጉዳይ ሚኒስትር ዴኤታ ኡመር ቀመረዲን ከቢቢሲ አረብኛ ጋር በነበራቸው ቆይታ ኢትዮጵያ የህዳሴ ግድብን የመጀመሪያ የውሃ ሙሌት ብትጀምር ሱዳን ከኢትዮጽያ ጋር ወደ ግጭት እንደማትገባ ግልፅ አድርገዋል።ሀገራቸው ችግሩ በዲፕሎማሲ መንገድ ብቻ እንዲፈታ እንደምትሰራም አስታውቀዋል፡፡
የግብፅ የውጭ ጉዳይ ሚኒስትር ባለፈው አርብ ሀገራቸው ጉዳዩን ወደ ፀጥታው ምክር ቤት መውሰዷን መግለፃቸው ይታወሳል። ኢትዮጵያ የህዳሴ ግድብን
 የመጀመሪያ የውሃ ሙሌትን በሚቀጥለው ወር ለመጀመር የማንም ፈቃድ እንደማያስፈልጋት አስታውቃለች። በዚህ ክረምት የውሃ ሙሌቱን ለማስጀመር በሚያስችላት ዝግጅት ላይም ትገኛለች ።
ሰሞኑን ሶስቱ ሀገራት በግድቡ የመጀመሪያ የውሃ ሙሌት ላይ አንዳች ስምምነት ላይ ለመድረስ በቪዲዮ ኮንፍረንስ ለበርካታ ቀናት ሲደራደሩ የቆዩ ሲሆን፤ በመሰረታዊ የቴክኒክ ጉዳዮች ላይ ከስምምነት የደረሱ ሲሆን፤ ህግ ሆኖ ለመውጣት በሚያስችሉ የህግ ጉዳዮች ላይ ግን እንደሚቀራቸው ነበር የተገለፀው ።
በእስካሁኑ የድርድር ሂደት ላይ ሱዳን ተጨማሪ ምክር እንደምትፈልግ መግለጿን ተከትሎ ድርድሩ ከዚያ በኋላ እንደሚቀጥል በመስማማት ነበር የተለያዩት።
አዲስ ዘመን ሰኔ 16/2012